
Piaty dodatkový protokol ku Generálnemu poriadku Svetovej poštovej únie

Splnomocnenci vlád členských krajín Svetovej poštovej únie, ktorí sa stretli na kongrese v Dubaji, vzhľadom na článok 29 ods. 2 Ústavy Svetovej poštovej únie uzavretej vo Viedni 10. júla 1964, prijali, vo vzájomnom súlade a s výhradou článku 24 ods. 3 a 5 uvedenej ústavy, nasledujúce zmeny Generálneho poriadku.

Článok I
(Článok 101 pozmenený)
Organizácia a zvolávanie kongresov a mimoriadnych kongresov

1.	Zástupcovia členských krajín sa stretávajú na kongrese najneskôr štyri roky po skončení roka, v ktorom sa konal predchádzajúci kongres. 

2.	Každá členská krajina je na kongrese zastúpená jedným alebo viacerými splnomocnencami, ktorí sú vybavení potrebnou plnou mocou od svojej vlády. V prípade potreby sa môže dať zastupovať delegáciou inej členskej krajiny. Je však dohodnuté, že jedna delegácia môže okrem svojej vlastnej krajiny zastupovať len jednu inú členskú krajinu. 

3.	V zásade každý kongres určí krajinu, v ktorej sa bude konať budúci kongres. Ak sa toto určenie ukáže ako neuskutočniteľné, Správna rada je oprávnená určiť krajinu, kde sa bude konať kongres, a to po dohode s príslušnou krajinou. Tento odsek sa uplatňuje bez toho, aby boli dotknuté ustanovenia obsiahnuté v rokovacom poriadku kongresov, ktoré môžu povoliť alebo obmedziť účasť na kongrese na diaľku.

4.	Pozývajúca vláda určí po dohode s Medzinárodným úradom konečný dátum a presné miesto konania kongresu. V zásade jeden rok pred týmto dátumom pozývajúca vláda zašle pozvanie vládam všetkých členských krajín Únie. Toto pozvanie môže byť adresované buď priamo alebo prostredníctvom inej vlády alebo generálneho riaditeľa Medzinárodného úradu. 

5.	Keď musí byť zvolaný kongres a niet pozývajúcej vlády, Medzinárodný úrad so súhlasom Správnej rady a po dohode s vládou Švajčiarskej konfederácie prijme potrebné opatrenia na zvolanie a organizovanie kongresu v krajine, kde má svoje sídlo Únia. V tomto prípade Medzinárodný úrad vykonáva úlohy pozývajúcej vlády. 

6.	Miesto zasadnutia mimoriadneho kongresu určia po dohode s Medzinárodným úradom členské krajiny, ktoré dali podnet na tento kongres. 

7.	Pre mimoriadne kongresy sa obdobne uplatňujú odseky 2 až 5 a článok 102.

Článok II
(Článok 105 pozmenený)
Pozorovatelia v orgánoch Únie

1.	Nasledujúce subjekty sa pozývajú ako pozorovatelia, aby sa zúčastnili na plenárnych zasadnutiach a rokovaniach komisií kongresu, Správnej rady a Rady pre poštovú prevádzku: 
1.1	Organizácia Spojených národov;
1.2	regionálne únie;
1.3	členovia Konzultačného výboru;
1.4	subjekty oprávnené zúčastniť sa na zasadnutiach Únie ako pozorovatelia na základe rezolúcie alebo rozhodnutia kongresu. 

2.	Nasledujúce subjekty, ak sú náležite určené Správnou radou podľa článku 107 ods. 1.12, sa pozývajú, aby sa zúčastnili na osobitných rokovaniach kongresu ako ad hoc pozorovatelia:
2.1	špecializované inštitúcie systému Spojených národov a iné medzivládne organizácie;
2.2	každý medzinárodný orgán, združenie alebo podnik alebo kvalifikovaná osoba.

3.	Okrem pozorovateľov definovaných v odseku 1 tohto článku Správna rada a Rada pre poštovú prevádzku môžu určiť, ak je to v záujme Únie a jej orgánov, ďalších ad hoc pozorovateľov, aby sa v súlade s rokovacím poriadkom zúčastnili na ich zasadnutiach. 


Článok III
(Článok 106 pozmenený)
Zloženie a pôsobnosť Správnej rady 

1.	Správna rada sa skladá zo štyridsaťjeden členov, ktorí vykonávajú svoje úlohy počas obdobia medzi dvoma po sebe nasledujúcimi kongresmi. 

2.	Predsedníctvo patrí podľa práva hostiteľskej členskej krajine kongresu. Ak sa táto členská krajina zriekne práva na predsedníctvo, stáva sa tak riadnym členom, a tým zemepisná skupina, ku ktorej patrí, má ďalšie miesto v Rade, na ktoré sa nevzťahujú obmedzenia uvedené v odseku 3. V takom prípade zvolí Správna rada za predsedu jedného z členov, ktorí patria do zemepisnej skupiny, v ktorej je zaradená hostiteľská členská krajina. 

3.	Štyridsať ostatných členov Správnej rady je volených kongresom na základe spravodlivého zemepisného rozdelenia. Na každom kongrese sa obnovuje aspoň polovica členov; žiadna členská krajina nemôže byť zvolená na troch po sebe nasledujúcich kongresoch. Bez toho, aby boli dotknuté predchádzajúce ustanovenia, jedno miesto v rámci zemepisnej skupiny, do ktorej patria členské krajiny definované ako tichomorské ostrovné krajiny a územia (podľa zoznamu zostaveného Organizáciou Spojených národov), je vyhradené pre tieto členské krajiny.

4.	Každý člen Správnej rady určí svojho zástupcu alebo svojich zástupcov. Členovia Správnej rady sa aktívne zúčastňujú na jej činnosti.

5.	Pokiaľ nie je v článku 110 stanovené inak, funkcia člena Správnej rady je bezodplatná. Výdavky na činnosť tejto Rady idú na ťarchu Únie.

6.	Správna rada vymedzuje, vytvára a/alebo zostavuje stále skupiny a osobitné skupiny alebo iné orgány v rámci svojej štruktúry, pričom náležite prihliada na stratégiu Únie a plán činností prijaté kongresom.

Článok IV
(Článok 110 pozmenený)
Úhrada cestovných výdavkov a vyplácanie náhrad predsedníctvu

1.	Náklady na cestovné zástupcov členov Správnej rady, ktorí sa zúčastňujú na zasadnutiach tohto orgánu, hradí ich členská krajina. S výnimkou zasadnutí konaných počas kongresu má však jeden zástupca každej z členských krajín zaradených medzi rozvojové krajiny alebo menej rozvinuté krajiny podľa zoznamov vytvorených Správnou radou, respektíve Organizáciou Spojených národov, právo na úhradu buď ceny spiatočnej letenky v ekonomickej triede, a/alebo spiatočného vlakového cestovného lístka 1. triedy, alebo nákladov na cestu iným dopravným prostriedkom. Suma preplatená za cestu vlakom alebo iným dopravným prostriedkom nesmie presiahnuť cenu spiatočnej letenky v ekonomickej triede. Rovnaké právo je udelené aj každému členovi komisií, alebo iných orgánov, keď sa stretávajú mimo kongresu a mimo rokovaní Správnej rady.

2.	Okrem toho, ak predsedníctvo Správnej rady preberá členská krajina zaradená medzi rozvojové alebo menej rozvinuté krajiny podľa uvedených zoznamov, má jeden zástupca tejto členskej krajiny právo na rovnakú náhradu, aká je stanovená v odseku 1, ako aj na vyplatenie náhrad (stanovených analogicky podľa podmienok platných pre úradníkov Únie) za účasť ako predseda Správnej rady na zasadnutiach Správnej rady, Rady pre poštovú prevádzku, Koordinačného výboru stálych orgánov Únie a Rady nadácie Dôchodkového fondu Únie.

Článok V
(Článok 111 pozmenený)
Informácia o činnostiach Správnej rady

1.	Správna rada informuje po každom svojom zasadnutí členské krajiny, ich určené poštové podniky, regionálne únie a členov Konzultačného výboru o svojich činnostiach najmä zaslaním súhrnnej správy, ako aj svojich rezolúcií a rozhodnutí. 

2.	Správna rada pripravuje pre kongres súhrnnú správu o svojich činnostiach a zasiela ju členským krajinám, ich určeným poštovým podnikom a členom Konzultačného výboru aspoň dva mesiace pred otvorením kongresu 

Článok VI
(Článok 112 pozmenený)
Zloženie a pôsobnosť Rady pre poštovú prevádzku

1.	Rada pre poštovú prevádzku sa skladá zo štyridsiatich ôsmich členov, ktorí vykonávajú svoje úlohy počas obdobia medzi dvoma po sebe nasledujúcimi kongresmi. 

1bis.	Predsedníctvo prislúcha členskej krajine Rady pre poštovú prevádzku, ktorá bola riadne zvolená v súlade s článkom 114, ako aj so všetkými príslušnými postupmi stanovenými v tomto článku a v rokovacom poriadku Rady pre poštovú prevádzku.

1ter.	Najmenej osem mesiacov pred otvorením kongresu generálny riaditeľ Medzinárodného úradu zašle vládam členských krajín oznámenie, v ktorom ich vyzve, aby predložili svoju kandidatúru na predsedníctvo Rady pre poštovú prevádzku. Kandidatúry musia byť doručené Medzinárodnému úradu najmenej šesť mesiacov pred otvorením kongresu.

[bookmark: _Hlk184224135]1quater.	Pohovory s kandidujúcimi členskými krajinami sa uskutočnia po uplynutí šesťmesačnej lehoty uvedenej v odseku 1ter a počas posledného zasadnutia Rady pre poštovú prevádzku ešte pred kongresom, v súlade so špecifickými postupmi stanovenými v rokovacom poriadku Rady pre poštovú prevádzku. Pohovory sú otvorené pre všetky členské krajiny Únie a môžu byť otvorené aj pre pozorovateľov, ktorí nie sú členskými krajinami, s výhradou príslušných ustanovení článku 105 a uvedeného rokovacieho poriadku. Každá kandidátska členská krajina je vyzvaná, aby predniesla krátke vyhlásenie obsahujúce jej víziu pre Radu pre poštovú prevádzku, po ktorom nasleduje blok otázok a odpovedí; každá kandidátska členská krajina má k dispozícii rovnaký čas na vystúpenie. Ak sa prihlási len jedna kandidátska členská krajina, žiadny pohovor sa neuskutoční.

2.	Členovia Rady pre poštovú prevádzku sú volení kongresom s ohľadom na presne stanovené zemepisné rozdelenie. Aspoň tretina členov každej zemepisnej skupiny sa obnovuje na každom kongrese. Bez toho, aby boli dotknuté predchádzajúce ustanovenia, jedno miesto v rámci zemepisnej skupiny, do ktorej patria členské krajiny definované ako tichomorské ostrovné krajiny a územia (podľa zoznamu zostaveného Organizáciou Spojených národov) je vyhradené pre tieto členské krajiny. 

3.	Každý člen Rady pre poštovú prevádzku určí svojho zástupcu alebo svojich zástupcov. Členovia Rady pre poštovú prevádzku sa aktívne zúčastňujú na jej činnosti.

4.	Ak nie je v článku 116 stanovené inak, funkcia člena Rady pre poštovú prevádzku je bezodplatná. Náklady na činnosť tejto Rady hradí Únia. 

5.	Rada pre poštovú prevádzku vymedzuje, vytvára a/alebo zostavuje stále skupiny, osobitné skupiny, podriadené orgány financované používateľmi alebo iné orgány, ktoré sa zriaďujú v rámci jej štruktúry, pričom náležite prihliada na stratégiu Únie a plán činností prijaté kongresom. 


Článok VII
(Článok 116 pozmenený)
Náklady na cestovné a vyplácanie náhrad predsedníctvu

1.	Náklady na cestovné zástupcov členov Rady pre poštovú prevádzku, zúčastňujúcich sa na zasadnutiach tohto orgánu, hradia ich členské krajiny. S výnimkou zasadnutí konaných počas kongresu má však jeden zástupca každej z členských krajín, zaradených do kategórie menej rozvinutých krajín podľa zoznamu vytvoreného Organizáciou Spojených národov, právo na preplatenie buď ceny spiatočnej letenky ekonomickej triedy, a/alebo spiatočného vlakového cestovného lístka 1. triedy, alebo cestovných výdavkov iným dopravným prostriedkom. Suma preplatená za cestu vlakom alebo iným dopravným prostriedkom nesmie presiahnuť cenu spiatočnej letenky v ekonomickej triede. 

2.	Okrem toho, ak predsedníctvo Rady pre poštovú prevádzku preberá členská krajina zaradená do kategórie menej rozvinutých krajín podľa uvedeného zoznamu, má jeden zástupca tejto členskej krajiny právo na rovnaké preplatenie, aké je stanovené v odseku 1, ako aj na vyplatenie náhrad (stanovených analogicky podľa podmienok platných pre úradníkov Únie) za účasť ako predseda Rady pre poštovú prevádzku na zasadnutiach Rady pre poštovú prevádzku, Správnej rady a Koordinačného výboru stálych orgánov Únie.


Článok VIII
(Článok 117 pozmenený)
Informácia o činnostiach Rady pre poštovú prevádzku 

1.	Po každom zasadnutí Rada pre poštovú prevádzku informuje členské krajiny, ich určené poštové podniky, regionálne únie a členov Konzultačného výboru o svojich činnostiach, zasielajúc im najmä súhrnnú správu, ako aj svoje rezolúcie a rozhodnutia. 

2.	Rada pre poštovú prevádzku vyhotovuje pre Správnu radu výročnú správu o svojej činnosti. 

3.	Rada pre poštovú prevádzku vyhotovuje pre kongres komplexnú správu o svojej činnosti, vrátane správ o podriadených orgánoch financovaných používateľmi v súlade s článkom 153, a zasiela ju členským krajinám Únie, ich určeným poštovým podnikom a členom Konzultačného výboru aspoň dva mesiace pred otvorením kongresu.


Článok IX
(Článok 122 pozmenený)
Pôsobnosť Konzultačného výboru

1.	Konzultačný výbor má nasledujúcu pôsobnosť:
1.1	Preskúmava dokumenty a príslušné správy Správnej rady a Rady pre poštovú prevádzku a ich príslušných orgánov; za výnimočných okolností môže byť obmedzené právo dostávať určité texty a dokumenty, ak si to vyžaduje dôvernosť predmetu zasadnutia alebo dokumentu, v súlade s článkami 109 ods. 2.3 a 115 ods. 2.3.
1.2	Vedie štúdie o otázkach, ktoré považujú členovia Konzultačného výboru za významné a prispieva k týmto štúdiám.
[bookmark: _Hlk201675667]1.2bis	S výhradou schválenia Správnou radou a zároveň s výhradou preskúmania a pripomienok Rady pre poštovú prevádzku v otázkach, ktoré sa jej týkajú, koordinuje a uľahčuje vykonávanie projektov v odvetví poštových služieb, na ktorých sa podieľajú členovia Konzultačného výboru, prípadne v partnerstve s vládnymi orgánmi členských krajín a/alebo ich určenými poštovými podnikmi.
1.3	Skúma otázky, ktoré sa týkajú poštového sektora, a poskytuje k týmto otázkam podnety vo forme návrhov, stanovísk a správ Správnej rade a Rade pre poštovú prevádzku, a podľa potreby ich príslušným orgánom. 
1.4	Predkladá návrhy a správy kongresu s výhradou schválenia Správnou radou a v jej mene, a ak ide o otázky zaujímajúce Radu pre poštovú prevádzku, po zohľadnení jej pripomienok v súlade s článkom 107 ods. 1.22 a článkom 113 ods. 1.7.


Článok X
(Článok 126 pozmenený) 
Informácia o činnostiach Konzultačného výboru 

1. 	Konzultačný výbor informuje po každom zasadnutí Správnu radu a Radu pre poštovú prevádzku o svojich činnostiach tak, že predsedom týchto orgánov posiela okrem iného súhrnnú správu zo svojich zasadnutí, ako aj odporúčania a stanoviská. Predseda Konzultačného výboru alebo iný určený zástupca Konzultačného výboru podá správu o činnosti tohto výboru aj na každom plenárnom zasadnutí Správnej rady, resp. Rady pre poštovú prevádzku. 

2. 	Konzultačný výbor vyhotovuje pre Správnu radu a Radu pre poštovú prevádzku výročnú správu o činnosti. Táto správa je zahrnutá do dokumentácie Správnej rady a Rady pre poštovú prevádzku zasielanej podľa článkov 111 a 117 členským krajinám Únie, ich určeným poštovým podnikom a regionálnym úniám. 

3. 	Konzultačný výbor vyhotovuje pre kongres správu o súhrne svojej činnosti a zasiela ju členským krajinám a ich určeným poštovým podnikom aspoň dva mesiace pred otvorením kongresu. 


Článok XI
(Článok 127 pozmenený)
Voľba generálneho riaditeľa a zástupcu generálneho riaditeľa 

1.	Generálneho riaditeľa a zástupcu generálneho riaditeľa Medzinárodného úradu volí kongres na obdobie medzi dvoma po sebe nasledujúcimi kongresmi. Minimálna dĺžka ich mandátu je štyri roky. Ich mandát sa obnovuje len jedenkrát. Ak kongres nerozhodne inak, dátum ich nástupu do funkcií je stanovený na 1. január roka, ktorý nasleduje po kongrese. 

2.	Generálny riaditeľ Medzinárodného úradu zašle vládam členských krajín najneskôr osem mesiacov pred otvorením kongresu nótu, v ktorej ich vyzve, aby predložili svoje prípadné kandidatúry na miesta generálneho riaditeľa a zástupcu generálneho riaditeľa a zároveň oznámi, či úradujúci generálny riaditeľ a úradujúci zástupca generálneho riaditeľa majú záujem o prípadné obnovenie ich pôvodného mandátu. Kandidatúry doplnené životopisom musia byť v Medzinárodnom úrade aspoň šesť mesiacov pred otvorením kongresu. Kandidáti musia byť štátnymi príslušníkmi členských krajín, ktoré ich navrhujú. Medzinárodný úrad vypracuje dokumentáciu potrebnú na kongres. Voľba generálneho riaditeľa a zástupcu generálneho riaditeľa sa koná tajným hlasovaním a prvá sa koná voľba generálneho riaditeľa. 

2bis.	Pohovory s kandidátmi na miesto generálneho riaditeľa a zástupcu generálneho riaditeľa sa uskutočnia po uplynutí šesťmesačnej lehoty uvedenej v odseku 2 a počas posledného zasadnutia Správnej rady ešte pred kongresom, v súlade so špecifickými postupmi stanovenými v rokovacom poriadku Správnej rady. Pohovory sú otvorené pre všetky členské krajiny Únie a môžu byť otvorené aj pre pozorovateľov, ktorí nie sú členskými krajinami, s výhradou príslušných ustanovení článku 105 a uvedeného rokovacieho poriadku. Každý kandidát je vyzvaný, aby predniesol krátke vyhlásenie obsahujúce jeho víziu pre Úniu, po ktorom nasleduje diskusia; každý kandidát má k dispozícii rovnaký čas na vystúpenie. Ak sa prihlási len jeden kandidát, žiadny pohovor na dané miesto sa neuskutoční.

3.	V prípade, že dôjde k uvoľneniu miesta generálneho riaditeľa, zástupca generálneho riaditeľa prevezme úlohy generálneho riaditeľa až do konca mandátu, ktorý bol určený generálnemu riaditeľovi; na toto miesto môže byť volený a prijatý ako kandidát z úradnej moci s výhradou, že jeho pôvodný mandát zástupcu generálneho riaditeľa nebol už jedenkrát obnovovaný predchádzajúcim kongresom a že prejaví záujem, aby bol považovaný za kandidáta na miesto generálneho riaditeľa.

4.	V prípade súčasného uvoľnenia miest generálneho riaditeľa a jeho zástupcu, Správna rada zvolí, a to na základe kandidatúr prijatých v rámci konkurzu, zástupcu generálneho riaditeľa na obdobie až do budúceho kongresu. Na predkladanie kandidatúr sa obdobne uplatňuje odsek 2.

5.	V prípade uvoľnenia miesta zástupcu generálneho riaditeľa Správna rada poverí na návrh generálneho riaditeľa jedného z riaditeľov Medzinárodného úradu s hodnosťou D 2 prevzatím úloh zástupcu generálneho riaditeľa až do budúceho kongresu.


Článok XII
(Článok 128 pozmenený)
Pôsobnosť generálneho riaditeľa

1.	Generálny riaditeľ je právny zástupca Únie.

2.	Generálny riaditeľ organizuje, spravuje a riadi Medzinárodný úrad.

3. 	Vzhľadom na klasifikáciu miest, ustanovenia do funkcie a povýšenia:

3.1 	je generálny riaditeľ oprávnený zaraďovať pracovné miesta do hodností G 1 až D 2, menovať a povyšovať pracovníkov do týchto hodností; 
3.2	pri menovaní do tried P 1 až D 2 musí generálny riaditeľ zohľadniť odbornú kvalifikáciu uchádzačov, ktorí sú štátnymi príslušníkmi členského štátu alebo vykonávajú svoju odbornú činnosť v členskom štáte, pričom zohľadňuje spravodlivé geografické a jazykové rozloženie, ako aj vyvážené zastúpenie pohlaví; pracovné miesta triedy D 2 musia byť v čo najväčšej miere obsadzované uchádzačmi pochádzajúcimi z rôznych regiónov a z iných regiónov, ako sú regióny, z ktorých pochádzajú generálny riaditeľ a zástupca generálneho riaditeľa, pričom sa prihliada na hlavný cieľ, ktorým je efektívnosť Medzinárodného úradu;
3.3	pri menovaní nového zamestnanca berie do úvahy zásadu, že osoby, ktoré zastávajú pracovné miesta zaradené do hodností D 2, D 1 a P 5, musia byť príslušníkmi rôznych členských krajín Únie;
3.4 	tú istú zásadu podľa odseku 3.3 nemusí dodržiavať pri povyšovaní pracovníka Medzinárodného úradu do hodností D 2, D 1 a P 5;
3.5 	po dosiahnutí úspechu v procese získavania kandidátov, nasledujú požiadavky týkajúce sa spravodlivého zemepisného rozdelenia a jazykov, ako aj vyváženého zastúpenia oboch pohlaví; 
3.6	generálny riaditeľ informuje raz do roka Správnu radu o menovaní a povýšení do hodností P 4 až D 2. 

4.	Ďalej má generálny riaditeľ nasledujúce povinnosti:
4.1	zabezpečuje funkciu depozitára Aktov Únie a funkciu sprostredkovateľa pri pristupovaní a pri prijímaní do Únie, ako aj pri vystupovaní z Únie;
4.2	úradne oznamuje rozhodnutia prijaté kongresom vládam všetkých členských krajín; 
4.3	úradne oznamuje všetkým členským krajinám a ich určeným poštovým podnikom vykonávacie poriadky, ktoré stanovila alebo upravila Rada pre poštovú prevádzku; 
4.4	pripravuje návrh ročného rozpočtu Únie na čo možno najnižšej úrovni, v súlade s potrebami Únie, a predkladá ho v náležitom čase na prerokovanie Správnej rade; oznamuje členským krajinám Únie rozpočet po jeho schválení Správnou radou a zabezpečuje jeho plnenie;
4.5	uskutočňuje osobitné činnosti požadované orgánmi Únie a činnosti, ktoré mu určujú Akty; 
4.6	vyvíja iniciatívy zamerané na dosiahnutie cieľov, ktoré boli stanovené orgánmi Únie v rámci vytýčenej politiky a jestvujúcich fondov; 
4.7	predkladá Správnej rade alebo Rade pre poštovú prevádzku podnety a návrhy;
4.8	po skončení kongresu predkladá Rade pre poštovú prevádzku návrhy týkajúce sa zmien, ktoré majú byť vykonané vo vykonávacích poriadkoch z dôvodu rozhodnutí kongresu, v súlade s Rokovacím poriadkom Rady pre poštovú prevádzku;
4.9	pripravuje Správnej rade podľa pokynov vydaných Radami návrh stratégie a návrh štvorročného plánu činnosti Únie, ktoré sa majú predložiť kongresu; 
4.10	vyhotovuje štvorročnú správu o výsledkoch členských krajín vo veci uplatňovania stratégie Únie schválenej predchádzajúcim kongresom, ktorá má byť po schválení Správnou radou predložená nasledujúcemu kongresu;
4.11	slúži ako sprostredkovateľ vzťahov medzi:
4.11.1 Úniou a regionálnymi úniami; 
4.11.2	 Úniou a Organizáciou Spojených národov;
4.11.3 Úniou a medzinárodnými organizáciami, ktorých činnosti sú predmetom záujmu Únie;
4.11.4 Úniou a medzinárodnými inštitúciami, združeniami alebo podnikmi, s ktorými si orgány Únie želajú konzultovať alebo ich zapojiť do svojich činností;
4.12 	prevezme funkciu generálneho tajomníka orgánov Únie a z tohto titulu, berúc do úvahy osobitné ustanovenia tohto poriadku, dohliada najmä: 
4.12.1	na prípravu a organizáciu prác orgánov Únie;
4.12.2 na vypracovanie, vyhotovenie a rozposielanie dokumentov, správ a záznamov;
4.12.3 na chod sekretariátu počas zasadnutí orgánov Únie; 
4.13	byť prítomný na zasadnutiach orgánov Únie a zúčastňovať sa na rokovaniach, bez práva hlasovať, s možnosťou dať sa zastupovať. 


Článok XIII
(Článok 135 zrušený)
Tlačivá dodávané Medzinárodným úradom 

(zrušený)


Článok XIV
(Článok 136 pozmenený)
Akty regionálnych únií a osobitné dohody 

1.	Medzinárodnému úradu musia byť zaslané dva výtlačky aktov regionálnych únií a osobitných dohôd, uzatvorených na základe článku 9 Ústavy, a to prostredníctvom úradov týchto únií alebo aspoň jednou zo zmluvných strán. 

2.	Medzinárodný úrad dozerá na to, aby akty regionálnych únií a osobitné dohody nestanovovali podmienky menej výhodné pre verejnosť než tie, ktoré sú stanovené v Aktoch Únie. Medzinárodný úrad upozorňuje Správnu radu na každú nezrovnalosť, ktorá bola zistená na základe tohto ustanovenia.

3. 	Medzinárodný úrad informuje členské krajiny a ich určené poštové podniky o existencii týchto regionálnych únií a vyššie uvedených osobitných dohôd. 


Článok XV
(Článok 138 pozmenený)
Ročná správa o činnosti Únie

Medzinárodný úrad vypracúva ročnú správu o činnostiach Únie, ktorá je po schválení Riadiacim výborom Správnej rady zasielaná členským krajinám a ich určeným poštovým podnikom, regionálnym úniám a Organizácii Spojených národov. 


Článok XVI
(Článok 146 pozmenený)
Stanovenie výdavkov Únie

1.	S výhradou ustanovení odsekov 2 až 6, ročné výdavky súvisiace s činnosťami orgánov Únie nesmú prekročiť v rokoch 2026 až 2029 sumu 39 512 270 švajčiarskych frankov. V prípade, ak by kongres plánovaný na rok 2029 bol posunutý, tento strop sa bude rovnako uplatňovať aj na obdobie po roku 2029. 

2.	Výdavky, ktoré sa týkajú zasadnutia budúceho kongresu (cestovné náhrady sekretariátu, náklady na dopravu, náklady na technické zariadenie na simultánny preklad, náklady na vyhotovenie dokumentov počas kongresu atď.), nesmú prekročiť limit 2 900 000 švajčiarskych frankov. 

3.	Správna rada je oprávnená prekročiť limity stanovené v odsekoch 1 a 2, aby mohli byť brané do úvahy zvýšenia platových stupníc, dôchodkových príspevkov alebo náhrad vrátane funkčných príplatkov povolených Organizáciou Spojených národov pre jej zamestnancov v Ženeve. 

4.	Správna rada je tiež oprávnená každoročne upravovať podľa švajčiarskeho indexu spotrebných cien sumu iných výdavkov, ktoré sa netýkajú personálu.

5. 	Odchylne od odseku 1 Správna rada alebo v mimoriadne naliehavom prípade generálny riaditeľ môže povoliť prekročenie stanovených limitov na účely vykonania dôležitých nepredvídaných opráv budovy Medzinárodného úradu, avšak za predpokladu, že suma prekročenia neprevýši 125 000 švajčiarskych frankov ročne.

6. 	Ak sa sumy, ktoré sú uvedené v odsekoch 1 a 2, ukážu nedostatočné na to, aby zabezpečili plynulú činnosť Únie, možno tieto limity prekročiť len so súhlasom väčšiny členských krajín Únie. Každá konzultácia musí obsahovať úplný výklad skutočností, ktoré odôvodňujú takúto žiadosť. 


Článok XVII
(Článok 147 pozmenený)
Úhrada príspevkov členských krajín

1.	Krajiny, ktoré sa stanú členmi Únie alebo ktoré sú prijaté za členov Únie, ako aj krajiny, ktoré vystúpia z Únie, musia zaplatiť svoj príspevok za celý rok, v priebehu ktorého nadobudlo platnosť ich prijatie alebo vystúpenie z Únie.

2. 	Členské krajiny platia svoj príspevkový podiel na ročné výdavky Únie vopred, a to na základe rozpočtu stanoveného Správnou radou. Tieto príspevkové podiely musia byť zaplatené najneskôr v prvý deň finančného obdobia, na ktoré sa vzťahuje rozpočet. Po uplynutí tohto termínu sú tieto dlžné sumy úročené v prospech Únie, a to piatimi percentami ročne počnúc od štvrtého mesiaca. 

3.	Ak nedoplatky povinných príspevkov, okrem úrokov dlžných Únii zo strany členskej krajiny, sú rovné alebo vyššie než suma príspevku členskej krajiny za dve predchádzajúce finančné obdobia, môže táto krajina neodvolateľne postúpiť Únii všetky alebo len časť svojich pohľadávok voči iným krajinám, a to podľa podmienok určených Správnou radou. Podmienky postúpenia pohľadávok sa definujú podľa dohody medzi členskou krajinou a jej dlžníkmi/veriteľmi a Úniou.

4.	Členské krajiny, ktoré nemôžu z právnych alebo iných dôvodov uskutočniť takéto postúpenie, sú zaviazané dohodnúť si s Úniou plán splácania svojich nedoplatkov. Ak však dotknuté členské krajiny nedodržia podmienky (najmä platobné podmienky) stanovené v uvedenom pláne splácania, nebudú si môcť dohodnúť s Úniou nový plán splácania pred nasledujúcim zasadnutím Kongresu, pokiaľ Správna rada na základe riadne odôvodnenej žiadosti nerozhodne inak, a to najneskôr na svojom poslednom zasadnutí konanom pred kongresom, pričom dospeje k záveru, že nedodržanie podmienok je spôsobené výnimočnými okolnosťami.

5.	Vyrovnanie nedoplatkov povinných príspevkov dlžných Únii nemôže presiahnuť obdobie desiatich rokov, okrem výnimočných okolností, o ktorých rozhodne kongres alebo Správna rada. V prípadoch, keď kongres alebo Správna rada schváli platobnú dohodu na obdobie dlhšie ako dvadsať rokov, minimálna ročná výška nedoplatkov za príspevky sa musí rovnať aspoň sume ročného príspevku krajiny, ktorá podpísala dohodu.

6.	Okrem toho, za výnimočných okolností, o ktorých rozhodne kongres alebo Správna rada, ktorýkoľvek z týchto orgánov môže oslobodiť členskú krajinu od dlžných úrokov úplne alebo od ich časti, ak táto krajina zaplatila v plnej výške základnú sumu svojich nedoplatkov.

7.	Za rovnako výnimočných okolností, môže kongres alebo Správna rada na základe písomnej žiadosti dotknutej členskej krajiny rozhodnúť o odpustení nedoplatkov dlhov a okamžitom zrušení automatických sankcií uložených tejto krajine, pod podmienkou zaplatenia aspoň polovice dlžnej sumy (nerátajúc zodpovedajúce úroky) daného členského štátu.

8.	Kongres alebo Správna rada môžu tiež na základe písomnej žiadosti členskej krajiny s dlhodobými nedoplatkami dlhov výnimočne rozhodnúť o odpustení týchto dlhov a okamžitom zrušení automatických sankcií uložených tejto krajine, pod podmienkou zaplatenia sumy dlžnej za povinné príspevky na ročné výdavky Únie za obdobie posledných piatich rokov (vrátane bežného finančného obdobia a nerátajúc zodpovedajúce úroky).
8.1	Na účely uplatňovania ustanovení v odseku 8, sa pojem „dlhodobé nedoplatky dlhov“ vzťahuje na všetky sumy nedoplatkov (vrátane úrokov), súvisiace s povinnými príspevkami na ročné výdavky Únie, neuhradené počas doby dlhšej než posledných päť finančných období.
8.2	Taktiež na účely uplatňovania ustanovení v odseku 8 a konkrétne v prípade menej rozvinutých krajín a malých ostrovných rozvojových štátov podľa článku 151 ods. 1, môže kongres alebo Správna rada výnimočne rozhodnúť, že „posledných päť rokov povinných príspevkov“ dotknutej členskej krajiny sa vypočíta na základe aktuálnej príspevkovej triedy, do ktorej je daná členská krajina zaradená, a v takomto prípade sa príslušná príspevková trieda vynásobí piatimi.

9.	V prípade menej rozvinutých krajín a malých ostrovných rozvojových štátov podľa článku 151 ods. 1, ktoré sú oprávnené využívať platobné výhody uvedené v odsekoch 7 a 8, sa aspoň 50 % z čiastky vyplatenej dotknutou členskou krajinou vyčlení na financovanie projektov technickej pomoci vedených Úniou a určených v prospech tej istej členskej krajiny.

[bookmark: _Hlk167719496]10.	Všetky hlavné sumy alebo úroky odpustené v rámci výnimočných platobných opatrení opísaných v odsekoch 7 a 8 sa nezrušia, ale vyčlenia a budú poskytované Úniou v súlade s príslušnými rozpočtovými pravidlami. V prípade, že by sa na dotknutú členskú krajinu následne vzťahovali automatické sankcie, Únia vyššie uvedené sumy s okamžitou platnosťou opäť zaregistruje ako nedoplatky dlhov danej členskej krajiny.

11.	Členská krajina môže byť tiež v rámci plánu splácania nedoplatkov schváleného Správnou radou oslobodená od všetkých nakumulovaných alebo bežných úrokov alebo od ich časti; takéto oslobodenie je však podmienené úplným a presným dodržaním plánu splácania v termíne dohodnutom maximálne na desať rokov.

12.	Ustanovenia uvedené v odsekoch 3 až 11 sa analogicky uplatňujú na náklady na preklady fakturované Medzinárodným úradom členským krajinám, ktoré sú začlenené do jazykových skupín.

13.	Medzinárodný úrad zašle členským krajinám faktúry aspoň tri mesiace pred ich splatnosťou. Originály faktúr sú zasielané na presné adresy poskytnuté príslušnými členskými krajinami. Elektronické kópie faktúr sú zasielané elektronickou poštou ako oznámenie vopred alebo upozornenie.

14. 	Okrem toho Medzinárodný úrad poskytne členským krajinám jasné informácie, vždy keď zaťaží členské krajiny úrokmi z oneskorenej platby faktúr, aby členské krajiny mohli ľahko overiť, s ktorými faktúrami úroky súvisia.

Článok XVIII
(Článok 151 pozmenený)
Príspevkové triedy

1.	Členské krajiny prispievajú na krytie výdavkov Únie podľa príspevkovej triedy, do ktorej sú zaradené. Štruktúra príspevkových tried začína jednou jednotkou a postupne sa zvyšuje v jednotkových prírastkoch, až na úroveň stanovenú na základe najnovšej stupnice stanovených príspevkov na rozdelenie výdavkov zostaveného Organizáciou Spojených národov. Členské krajiny si vyberajú príspevkovú triedu na základe ich finančnej spôsobilosti, berúc do úvahy stupnicu stanovených príspevkov. Krajiny uznané Organizáciou Spojených národov ako menej rozvinuté krajiny platia polovicu príspevkovej jednotky. Malé ostrovné rozvojové štáty s počtom obyvateľov menej ako 200 000 (uznané OSN) platia desatinu príspevkovej jednotky 

2.	Okrem príspevkových tried uvedených v odseku 1 každá členská krajina si môže zvoliť platiť vyšší počet príspevkových jednotiek počas obdobia rovnajúcemu sa minimálne obdobiu medzi dvoma kongresmi. Táto zmena sa oznamuje najneskôr počas kongresu. Na konci obdobia medzi dvoma kongresmi sa členská krajina automaticky vráti k svojmu pôvodnému počtu príspevkových jednotiek, a to ak sa nerozhodne pokračovať v platení vyššieho počtu príspevkových jednotiek. Platenie doplnkových príspevkov sa zvyšuje tak ako výdavky. 

3.	Členské krajiny si zvolia počet príspevkových jednotiek pri ich prijatí alebo vstúpení do Únie, berúc do úvahy najnovšiu stupnicu stanovených príspevkov na rozdelenie výdavkov zostavený Organizáciou Spojených národov, v súlade s postupom uvedeným v článku 20 ods. 4 Ústavy. 

4.	Členské krajiny, ktoré platia nad rámec svojich finančných možností, s ohľadom na najnovšiu stupnicu stanovených príspevkov na rozdelenie výdavkov zostavený OSN, majú právo znížiť počet svojich príspevkových jednotiek až o maximálne dve jednotky počas obdobia medzi dvoma kongresmi, za predpokladu, že toto zníženie nebude mať za následok nižší príspevok než ten, čo by im zodpovedal podľa aktuálnej stupnice stanovených príspevkov na rozdelenie výdavkov zostaveného OSN. Náklady súvisiace s týmto znížením počtu príspevkových jednotiek preberajú členské štáty, v súlade s postupmi stanovenými v odseku 8. Naopak, členské krajiny, ktoré platia pod rámec svojich finančných možností s ohľadom na najnovšiu stupnicu stanovených príspevkov na rozdelenie nákladov zostavenú OSN, sú vyzvané zvýšiť počet svojich príspevkových jednotiek o minimálne dve jednotky naviac v období medzi dvoma kongresmi, až kým nedosiahnu úroveň zodpovedajúcu aktuálnej stupnici stanovených príspevkov. Krajiny, ktoré tak neurobia, nebudú môcť využívať zníženú sumu príspevkovej jednotky v súlade s postupmi stanovenými v odseku 8.

5.	Za výnimočných okolností, ako sú prírodné katastrofy, ktoré si vyžadujú programy medzinárodnej pomoci, môže Správna rada na žiadosť členskej krajiny povoliť dočasné zníženie príspevkovej triedy o jednu triedu jedenkrát medzi dvoma kongresmi, ak krajina preukáže, že už nemôže uhrádzať príspevok podľa triedy, ktorá bola pôvodne vybraná.

6.	Dočasné zníženie príspevkovej triedy podľa odseku 5 môže byť povolené Správnou radou maximálne na obdobie dvoch rokov alebo až do budúceho kongresu, ak sa koná pred uplynutím uvedeného obdobia. Po skončení tohto obdobia sa príslušná krajina automaticky vráti do pôvodnej príspevkovej triedy.

7.	Prechod do vyššej triedy nepodlieha žiadnym obmedzeniam.
[bookmark: _Hlk180999817]
8.	Medzinárodný úrad vypočíta príslušné základné sumy a zníži príspevkovú jednotku v súlade s nasledujúcimi parametrami:

8.1	v prípade hrubého zníženia[footnoteRef:2] počtu príspevkových jednotiek každé zvýšenie základných (neznížených) a znížených súm príspevkových jednotiek, ktoré z toho vyplýva, znášajú spoločne a nerozdielne všetky členské krajiny, a to úmerne k existujúcim základným a zníženým sumám príspevkových jednotiek; [2: 2 Na účely tohto odseku „hrubé zníženie“ znamená kumulatívne zníženie počtu príspevkových jednotiek na základe individuálneho rozhodnutia jednotlivých členských krajín.] 

8.2	v prípade hrubého zvýšenia[footnoteRef:3] počtu príspevkových jednotiek a/alebo neoprávnenosti členského štátu na uplatnenie zníženej sumy príspevkovej jednotky, ktorá z toho vyplýva, sú na uplatnenie akéhokoľvek ďalšieho zníženia zníženej sumy príspevkovej jednotky oprávnené len tie členské krajiny, ktoré platia na úrovni rovnajúcej sa alebo vyššej ako ich ekonomická kapacita, a členské krajiny, ktoré platia na úrovni nižšej ako ich ekonomická kapacita a ktoré zvýšia počet svojich príspevkových jednotiek aspoň o dve jednotky počas obdobia medzi dvoma kongresmi.  [3:  Na účely tohto odseku „hrubé zvýšenie“ znamená kumulatívne zvýšenie počtu príspevkových jednotiek na základe individuálneho rozhodnutia jednotlivých členských krajín.] 


9.	Postupy stanovené v odseku 8 sa neuplatňujú na zmeny základných a znížených súm príspevkovej jednotky, ktoré vyplývajú z: a) výnimočných okolností opísaných v odsekoch 5 a 6 alebo b) akýchkoľvek úprav výdavkov Únie, o ktorých rozhodne Správna rada. V týchto prípadoch sa náklady na takúto zmenu rozdelia proporcionálne k existujúcim základným a zníženým sumám príspevkovej jednotky a spoločne a nerozdielne ich budú znášať všetky členské krajiny.

Článok XIX
Nadobudnutie platnosti a doba platnosti dodatkového protokolu ku Generálnemu poriadku Svetovej poštovej únie 

Tento dodatkový protokol nadobúda platnosť 1. januára 2027 (s výnimkou článkov III, IV, VII, IX, XVI a XVIII, ako aj zmien  uvedených v odseku 4 článku VI, ktoré nadobudnú platnosť 1. .januára 2026) a uzatvára sa na dobu neurčitú.


Na dôkaz toho splnomocnenci vlád členských krajín vypracovali tento dodatkový protokol, ktorý má rovnakú platnosť a trvanie, ako keby boli jeho ustanovenia vložené do textu Generálneho poriadku, a podpísali ho v jednom vyhotovení, ktoré je uložené u generálneho riaditeľa Medzinárodného úradu. Medzinárodný úrad Svetovej poštovej únie odovzdá každej členskej krajine jednu kópiu. 


V Dubaji, 19. septembra 2025
